
Text rozhodnutia
Súd: Krajský súd Trnava Spisová značka: 20S/91/2019 Identifikačné číslo súdneho spisu: 2019200167 Dátum vydania rozhodnutia: 19. 06. 2019 Meno a priezvisko sudcu, VSÚ: JUDr. Ľubomír Bundzel ECLI: ECLI:SK:KSTT:2019:2019200167.1 Uznesenie Krajský súd v Trnave, v senáte zloženom z predsedu senátu JUDr. Ľubomíra Bundzela a sudcov JUDr. Róberta Foltána a Mgr. Moniky Kadlicovej, v právnej veci žalobcu: K. X. W., nar. XX.XX.XXXX v Afganistane, štátne občianstvo: Afganistan, prechodný pobyt: T. T. XXXX/X, T. Q., proti žalovanému: Ministerstvo vnútra Slovenskej republiky, Migračný úrad, so sídlom Mlynské nivy č. 61, 812 72 Bratislava, o preskúmanie zákonnosti rozhodnutia žalovaného ČAS: MU-PO-225-16/2018-Ž zo dňa 03.04.2019, jednohlasne t a k t o r o z h o d o l : Krajský súd v Trnave p o s t u p u j e vec Krajskému súdu v Bratislave ako súdu kauzálne príslušnému. o d ô v o d n e n i e : 1. Žalobca sa žalobou zo dňa 04.06.2019, doručenou tunajšiemu správnemu súdu dňa 11.06.2019, domáhal preskúmania zákonnosti rozhodnutia žalovaného ČAS: MU-PO-225-16/2018-Ž zo dňa 03.04.2019, ktorým žalovaný zamietol žiadosť účastníka konania o predĺženie doplnkovej ochrany na území Slovenskej republiky. Žalobca napáda predmetné rozhodnutie a žiada aby správny súd napadnuté rozhodnutie zrušil. 2. Podľa § 9 ods. 1 zákona č. 162/2015 Z. z. Správny súdny poriadok (ďalej len „SSP“), konanie sa uskutočňuje na tom správnom súde, ktorý je vecne, miestne a kauzálne príslušný. Príslušnosť sa určuje podľa okolností existujúcich v čase začatia konania a trvá až do jeho skončenia. 3. Podľa § 10 SSP, na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 4. Podľa § 13 ods. 3 SSP, v konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c) a d) a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. 5. Podľa § 17 písm. a) SSP, na konanie o správnych žalobách vo veciach azylu, zaistenia a administratívneho vyhostenia je kauzálne príslušný a) Krajský súd v Bratislave pre obvody Krajského súdu v Bratislave, Krajského súdu v Trnave, Krajského súdu v Trenčíne a Krajského súdu v Nitre. 6. Podľa § 207 ods. 1 SSP Žalobca sa môže správnou žalobou domáhať preskúmania rozhodnutí alebo opatrení vo veciach azylu vydaných orgánmi verejnej správy podľa osobitného predpisu. 7. Podľa § 207 ods. 2 SSP Pod rozhodnutiami alebo opatreniami vo veciach azylu podľa odseku 1 sa rozumejú rozhodnutia alebo opatrenia týkajúce sa azylu, doplnkovej ochrany, dočasného útočiska a odovzdania do iného štátu, ktorých vydanie umožňuje osobitný predpis. 8. Podľa § 18 ods. 2 vety prvej SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. 9. V danom konaní je nesporné, že predmetom súdneho prieskumu je rozhodnutie žalovaného ČAS: MU- PO-225-16/2018-Ž zo dňa 03.04.2019, ktorým bola zamietnutá žiadosť účastníka konania o predĺženie doplnkovej ochrany na území Slovenskej republiky. Žalobca žije na území Slovenskej republiky od roku 2010, svoju rodnú krajinu opustil z dôvodu zlej bezpečnostnej, politickej a ekonomickej situácie ako aj z dôvodu obavy o svoj vlastný život. Na základe žiadosti žalobcu o udelenie azylu na území Slovenskej republiky bola žalobcovi rozhodnutím Ministerstva vnútra SR, migračného úradu sp. zn. Č. p.: MU-556-26/PO-Ž-2010 zo dňa 07.01.2011 poskytnutá doplnková ochrana. Správny orgán v rámci zisťovania skutkového stavu veci vyžiadal vyjadrenie Slovenskej informačnej služby a Vojenského spravodajstva. Dňa 04.12.2018 bolo pod č. p. SIS-65/152-V-93/2018 - S doručené príslušné vyjadrenie Slovenskej informačnej služby. Do spisového materiálu boli založené úradné záznamy informujúce o tom, že tieto informácie podliehajú utajeniu a sú evidované v evidencii utajovaných skutočností. 10. Obsahom podanej správnej žaloby, ako aj obsahom administratívneho spisu má správny súd na účely určenia kauzálnej príslušnosti preukázané, že sa jedná o správnu žalobu vo veciach azylu podľa § 207 ods. 1, ods. 2 SSP a rovnako je preukázané, že žalobca má prechodný pobyt evidovaný v obvode Krajského súdu v Trnave, a preto je v zmysle § 17 písm. a) SSP kauzálne príslušný Krajský súd v Bratislave. 11. Z vyššie uvedených dôvodov a s poukazom na uvedené dôvody má správny súd za to, že na prejednanie a rozhodnutie veci je kauzálne príslušný Krajský súd v Bratislave, a preto správny súd rozhodol tak, ako je uvedené vo výroku tohto uznesenia. Poučenie: Proti tomuto rozhodnutiu nie je prípustná kasačná sťažnosť (§ 439 ods. 2 písm. d) SPP).

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2019:2019200167.1 (dáta aktuálne k 14. 11. 2026). Záväzné je znenie zverejnené súdom.




